กรมการจัดหางาน ส่งคนงานไทยไปทำงานเกาหลีกว่า 200 คน ที่สนามบินสุวรรณภูมิ
กรมการจัดหางาน ส่งคนงานไทยไปทำงานเกาหลีกว่า 200 คน ที่สนามบินสุวรรณภูมิรศ.ดร.จักษ์ พันธ์ชูเพชร ที่ปรึกษารัฐมนตรีว่าการกระทรวงแรงงาน พร้อมด้วย นางเธียรรัตน์ นะวะมะวัฒน์ รองอธิบดีกรมการจัดหางาน รักษาราชการแทนอธิบดีกรมการจัดหางาน และคณะ ได้ส่งคนงานไทย จำนวน 235 คน เดินทางไปทำงานที่สาธารณรัฐเกาหลี ที่สนามบินนานาชาติสุวรรณภูมิ จังหวัดสมุทรปราการ ที่ปรึกษารัฐมนตรีว่าการกระทรวงแรงงาน กล่าวว่า หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน มีนโยบายสำคัญในการส่งเสริมและพัฒนาศักยภาพแรงงานไทยให้เดินทางไปทำงานต่างประเทศอย่างถูกต้องและมีศักดิ์ศรี โดยในวันนี้เป็นการส่งคนงานไทยตามระบบการจ้างแรงงานต่างชาติ (EPS) ระหว่างไทยและเกาหลี จำนวน 235 คน ซึ่งจะไปทำงานในภาคอุตสาหกรรม จำนวน 179 คน และภาคก่อสร้าง จำนวน 56 คน ซึ่งก่อนหน้านี้เมื่อวันที่ 7 ตุลาคมที่ผ่านมา ได้ส่งคนงานไทยไปทำงานแล้ว 237 คน ทั้งนี้ ก่อนเดินทางคนงานไทยทั้งหมดได้เข้ารับการอบรมก่อนกับกรมการจัดหางาน รวมทั้งตรวจสอบความถูกต้องของเอกสารเดินทาง พร้อมสมัครเป็นสมาชิกกองทุนเพื่อช่วยเหลือคนหางานไปทำงานในต่างประเทศและรับการอบรมเกี่ยวกับสิทธิประโยชน์ของเงินกองทุนฯและจัดทำแบบรายการเดินทางออกไปทำงาน นอกราชอาณาจักร (จง. 12) ขณะที่ ในปี 2562 สาธารณรัฐเกาหลี มีความต้องการแรงงานไทยจำนวน 6,000 คน ดำเนินการจัดส่งไปแล้ว 4,059 คน แยกเป็น ภาคอุตสาหกรรม 2,297 คน ภาคเกษตร/ปศุสัตว์ 466 คน ภาคก่อสร้าง 949 คน และเป็นคนงานที่ได้รับการจ้างงานซ้ำ (Re-Entry) 347 คน หากประเทศไทยสามารถส่งแรงงานไทยได้ตามจำนวนที่สาธารณรัฐเกาหลีต้องการ จะมีการส่งเงินรายได้เข้าประเทศอย่างน้อยคนละ 30,000 บาทต่อเดือน หรือ 360,000 บาทต่อปี หากแรงงานไทยได้ทำงานจำนวน 6,000 คน จะมีรายได้เข้าประเทศไม่น้อยกว่าปีละ 2,160 ล้านบาท